Мрђеновићи су српска племићка породица, пореклом из околине Гацког у Херцеговини, где и данас постоји село Мрђеновићи које је по њима добило име. Оснивач породице био је Мрђен Љубибратић који се помиње 1359. године као чувени требињски властелин и отац кључког војводе Припца Мрђеновића, по коме се Мрђеновићи помињу и као Припчићи. Мрђеновићи су као изданак чувених требињских и касније војно-граничарских Љубибратића били у служби значајне племиће породице Косача, о чему сведоче дубровачке повеље из 14. и 15. века. Под вођством господара Хума, Влатка Вуковића Косаче, Мрђеновићи су учествовали у победи над Турцима код Билеће 1388. и заједно са њиме били на левом крилу српске војске у Косовском боју 1389. Свест о родбинским везама са Љубибратићима и Припчићима, односно Прибичићима одржала се до данас. Мрђеновићи се са Припчићима и Богуновићима на појединим местима називају заједничким именом Милићи. Данас су Мрђеновићи једна од ретких српских породица која је одржала презиме још од 14. века.